Maikaelelo a thutopatlisiso eno ke go swetsa ka phitlhelelo ya togamaano e e totiwang malebana le go diragadiwa ga Molao wa Bosetšhaba wa Nnotagi wa bo59 wa 2003 mo Aforikaborwa. Go na le makoanyana mo tiragatsong ya Molao kwa magatong a bosetšhaba le a diporofense. Dikao tse di farologaneng mo lephateng la Botsamaisi jwa Badiri di ka thusa go tlhama togamaano e e nonofileng go fitlhelela maitlhomo a Bothati jwa Bosetšhaba jwa Nnotagi (NLA), Boto ya Porofense ya Nnotagi (PLB) le Tirelo ya Sepodisi sa Aforikaborwa. Mmatlisisi o dirisitse tsela ya go tlhopha sampole go ya ka maikaelelo a thutopatlisiso mmogo le go letla ba ba mo patlisisong go ngokela ba bangwe go nna karolo ya sampole go tlhopha bannileseabe ba le 21 ba ba nang le kitso e e tseneletseng ya tiragatso ya melao ya bosetšhaba le ya porofense ya nnotagi. Go dirisitswe dipotsolotso tse di batlileng di rulagana go kokoanya tshedimosetso go tswa kwa sepodising le kwa batlhatlhobing ba e seng ba sepodisi ba nnotagi ba ba nang le seabe mo tiragatsong ya Molao. Go buisitswe dikwalo tsa bosetšhaba le tsa boditšhabatšhaba go kokoanya tshedimosetso ya tiori. Tshedimosetso e ne ya sekasekwa ka tiriso ya dipakana tse di dirisang dipalopalo. Go dirisitswe porokeramo ya serweboleta sa ATLAS.ti go aroganya tshedimosetso go ya ka meono. Maitlhomo a thutopatlisiso e ne e le go tlhaloganya togamaano e e totilweng malebana le tiragatso ya melao ya bosetšhaba le ya porofense ya nnotagi. Mo godimo ga moo, go sekasekilwe seabe sa batlhatlhobi ba nnotagi le ditsamaiso tse go anamisiwang tshedimosetso ka ga melao ya nnotagi ka tsona go netefatsa tiragatso. Go ne ga lebelelwa ditiragatso tse di gaisang tsa boditšhabatšhaba mo tiragatsong ya melao ya nnotagi mme go tshitshintswe sekao sa togamaano go tshegetsa makoa mo tiragatsong ya melao eno. Diphitlhelelo di supile sekgala magareng ga Molao wa Bosetšhaba wa Nnotagi wa bo59 wa 2003 le diphitlhelelo tse di totilweng tsa togamaano tsa ditheo, tlhaelo ya bokgoni le tlhaeletsano e e bokoa malebana le melao ya nnotagi. Gape go tshitshinngwa sekao sa togamaano go netefatsa gore go nna le sekano se se tshwanang sa tiragatso ya Molao wa Bosetšhaba wa Nnotagi wa bo59 wa 2003.